# Herois (pel·lícula)

Herois és una pel·lícula catalana dirigida per Pau Freixas i coescrita amb Albert Espinosa, estrenada el 2010 al Festival de cinema de Màlaga. Aquesta pel·lícula ha estat rodada en català i castellà.

## Argument

Un jove publicista, amb una reeixida carrera professional i una vida personal buida, es veu immers en un viatge a contra rellotge per arribar puntual a una important reunió de negocis. Durant el trajecte coneix una noia espigada que carrega una motxilla amb la qual, malgrat les seves oposades maneres de viure la vida, connectarà i acabarà rememorant l'època més mítica i emotiva de la seva infantesa: l'últim estiu que van passar amb la colla.

## Repartiment

| Actor / actriu original | Personatge fictici |
| Eva Santolaria | Cristina |
| Àlex Brendemühl | Oscar Sala |
| Ferran Rull | Xavi |
| Àlex Monner | Ekaitz |
| Mireia Vilapuig | Cristo |
| Joan Sorribes | Roth |
| Marc Balaguer | Colo |
| Emma Suárez | Gloria |
| Lluís Homar | Lluís |
| Albert Adrià | Óscar |
| Nerea Camacho | Elena |
| Anna Lizaran | Àvia Men |
| Constantino Romero | Ioda |
| Montse Pérez | Mare de Colo |
| David Fernández | Pare de Colo |
| Elsa Anka | Mare de Cristo |

## Premis i nominacions
### Premis

* 2010 - Premi del públic i Millor vestuari del Festival de cinema de Màlaga

### Nominacions

* 2011 - III Premis Gaudí:
** Millor pel·lícula en llengua catalana per a Pau Freixas
** Millor direcció per a Pau Freixas
** Millor guió per a Pau Freixas i Albert Espinosa
** Millor actor secundari per a Lluís Homar
** Millor fotografia per a Julián Elizalde
** Millor música per a Arnau Bataller
** Millor muntatge per a Jaume Martí
** Millor so per a Ferran Mengod, Marc Orts i Marisol Nievas
** Millor direcció artística per a Joan Sabaté
** Millor direcció de producció per a Inés Font

## Al voltant de la pel·lícula
### Context històric

Aquesta pel·lícula rememora les vacances d'estiu dels anys 80 a les localitats de la costa catalana, a partir de flashbacks des de l'època contemporània, a través de la ment de del personatge d'Àlex Brendemühl ''Oscar Sala''.
La pel·lícula també conté abundants referències tan implícites com explícites de l'època retratada (des de finals dels anys 70 a finals dels 80), tant musicals (Umberto Tozzi, Alphaville, Donna Summer) com cinematogràfiques (ET, l'extraterrestre, Els Goonies, Compte amb mi, El club dels poetes morts, El club dels cinc).

### Localitzacions

La pel·lícula es va rodar a Barcelona, Gavà (Baix Llobregat), el pantà de Sau (Osona), Dosrius (Maresme), Palamós (Baix Empordà) i la Roca del Vallès (Vallès Oriental).

### Banda Sonora

La pel·lícula conté referències de l'època dels anys 70 i finals dels 80 tals com:
* "Ti amo" d'Umberto Tozzi
* "Last Dance" de Donna Summer
* "Forever Young" d'Alphaville
* "Big in Japan" d'Alphaville

### Característiques tècniques

Herois ha estat la primera pel·lícula a l'Estat espanyol a ser rodada amb una càmera Sony F35. Inicialment tenien la intenció de rodar en pel·lícula, però van decidir canviar a aquest sistema digital (que els oferia un rang dinàmic molt proper plàsticament als 35mm) i fer servir les òptiques Cooke-S4 per a atorgar suavitat a la imatge i contrarestar, així, l'alt contrast lumínic i el rang dinàmic tan alt que hi havia rodant a l'estiu.

## Referències

* ↑ «Pau Freixas rueda en Barcelona su nuevo filme ´Héroes´, con guión de Espinosa» (en castellà). Mujer Hoy, 24-07-2009. Arxivat de l'original el 2009-07-26. [Consulta: 21 gener 2011].
* ↑ «Pau Freixas hace llorar de emoción al Festival de Málaga con ‘Héroes', su viaje a la infancia» (en castellà). Diario Sur, 22-04-2010. [Consulta: 21 gener 2011].
* ↑ Palmarès del XIII Festival de Màlaga (castellà) PDF
* ↑ Nominats als III Premis Gaudí, al web de l'Acadèmia del Cinema Català PDF
* ↑ «´Pa Negre´ triomfa als III Premis Gaudí amb 13 estatuetes». Regió 7, 18-01-2011. [Consulta: 21 gener 2011].
* ↑ «'Pa Negre' triomfa als III Premis Gaudí amb 13 estatuetes, entre elles millor pel·lícula i millor direcció». Vilaweb, 18-01-2011. Arxivat de l'original el 2013-04-05. [Consulta: 21 gener 2011].
* ↑ «'Pa negre', 'Herois' i 'Buried', favorites dels Premis Gaudí». El Debat, 16-01-2011. [Consulta: 21 gener 2011].
* ↑ «Pau Freixas presenta a Sitges una comèdia d'esperit dels vuitanta». El Periódico de Catalunya, 15-10-2010. [Consulta: 21 gener 2010].
* ↑ Localitzacions, a IMDb (anglès)
* ↑ http://www.mundobso.com/es/verbandasonora.php?id=10611
* ↑ https://open.spotify.com/album/74kbSExBjnKDaRqzC1MLJp
* ↑ «‘Héroes', de Pau Freixas, primera película rodada en España con F35» (en castellà). Panorama Audiovisual, 25-11-2010. [Consulta: 21 gener 2011].

## Enllaços externs

* Herois - Lloc web oficial
* Herois a LaHiguera (castellà)
* Herois a DeCine21 (castellà)
* Pau Freixas: "Ha sido un film terapéutico", a Fotogramas (castellà)